(12)

Cuirtear isteach an t-airteagal a leanas: “Airteagal 58a Acmhainní le haghaidh théarnaimh earnáil talmhaíochta agus limistéir thuaithe an Aontais 1. Déanfar pointe (g) d’Airteagal 1(2) de Rialachán (AE) 2020/2094 ón gComhairle (an Rialachán EURI) (*) a chur chun feidhme i gcomhréir leis an Airteagal seo trí bhearta atá incháilithe faoi CETFT agus atá dírithe ar aghaidh a thabhairt ar thionchar ghéarchéim COVID-19, le méid EUR 8 070 486 840 i bpraghsanna reatha den mhéid dá dtagraítear i bpointe (vi) d’Airteagal 2(2)(a) den Rialachán sin, faoi réir Airteagal 3(3),(4) agus (8) de. Is é a bheidh sa mhéid EUR 8 070 486 840 sin i bpraghsanna reatha, ioncaim shannta sheachtracha i gcomhréir le hAirteagal 21(5) de Rialachán (AE, Euratom) 2018/1046 ó Pharlaimint na hEorpa agus ón gComhairle (**). Cuirfear ar fáil é mar acmhainní breise le haghaidh gealltanas buiséadach faoi CETFT do na blianta 2021 agus 2022, de bhreis ar na hacmhainní foriomlána a leagtar amach in Airteagal 58 den Rialachán seo mar a leanas: — 2021: EUR 2 387 718 000; — 2022: EUR 5 682 768 840 Chun críoch an Rialacháin seo agus Rialachán (AE) Uimh. 1306/2013 agus (AE) Uimh. 1307/2013, measfar na hacmhainní breise sin mar mhéideanna lena maoinítear bearta faoi CETFT. Measfar gur cuid de mhéid iomlán thacaíocht an Aontais don fhorbairt tuaithe iad, dá dtagraítear in Airteagal 58(1) den Rialachán seo, agus cuirfear leis an méid sin iad nuair a dhéantar tagairt do mhéid iomlán thacaíocht an Aontais don fhorbairt tuaithe. Ní bheidh feidhm ag Airteagal 14 de Rialachán (AE) Uimh. 1307/2013 maidir leis na hacmhainní breise dá dtagraítear sa mhír seo agus i mír 2 den Airteagal seo. 2. Leagtar amach in Iarscríbhinn Ia an miondealú do gach Ballstát ar na hacmhainní breise dá dtagraítear i mír 1 den Airteagal seo, tar éis an méid dá dtagraítear i mír 7 den Airteagal seo a asbhaint. 3. Na tairseacha céatadáin de ranníocaíocht iomlán CETFT leis an gclár forbartha tuaithe dá dtagraítear in Airteagal 59(5) agus (6) den Rialachán seo, ní bheidh feidhm ag na tairseacha sin maidir leis na hacmhainní breise dá dtagraítear i mír 1 den Airteagal seo. Mar sin féin, áiritheoidh na Ballstáit go ndéanfar ar a laghad an sciar foriomlán céanna de ranníocaíocht CETFT, lena n-áirítear na hacmhainní breise dá dtagraítear i mír 2 den Airteagal seo, a fhorchoimeád i ngach clár forbartha tuaithe do na bearta dá dtagraítear in Airteagal 59(6) den Rialachán seo, i gcomhréir le hAirteagal 1(2) de Rialachán (AE) 2020/2220. 4. Déanfar 37 % ar a laghad de na hacmhainní breise dá dtagraítear i mír 2 den Airteagal seo a fhorchoimeád i ngach clár forbartha tuaithe do bhearta dá dtagraítear in Airteagal 33 agus in Airteagal 59(5) agus (6), agus go háirithe don mhéid seo a leanas: (a) an fheirmeoireacht orgánach; (b) an t-athrú aeráide a mhaolú, agus oiriúnú dó, lena n-áirítear astaíochtaí gás ceaptha teasa ón talmhaíocht a laghdú; (c) an ithir a chaomhnú, lena n-áirítear torthúlacht na hithreach a fheabhsú trí cheapadh carbóin; (d) úsáid agus bainistiú uisce a fheabhsú, lena n-áirítear caomhnú uisce; (e) gnáthóga a chruthú, a chaomhnú agus a athbhunú atá fabhrach don bhithéagsúlacht; (f) laghdú ar na rioscaí agus ar an tionchar a bhaineann le lotnaidicídí agus ábhar frithmhiocróbach a úsáid; (g) leas ainmhithe; (h) gníomhaíochtaí comhair LEADER. 5. Déanfar 55 % ar a laghad de na hacmhainní breise dá dtagraítear i mír 2 den Airteagal seo a fhorchoimeád i ngach clár forbartha tuaithe do bhearta dá dtagraítear in Airteagail 17, 19, 20 agus 35, ar choinníoll go gcuirfidh úsáid ainmnithe na mbeart sin sna cláir forbartha tuaithe forbairt eacnamaíoch agus shóisialta i limistéir thuaithe chun cinn, agus go rannchuideoidh an úsáid sin le téarnamh eacnamaíoch athléimneach inbhuanaithe digiteach i gcomhréir, inter alia, leis na cuspóirí talmhaíochta, comhshaoil agus aeráide arna saothrú faoin Rialachán seo, agus go háirithe: (a) slabhraí soláthair gairide agus margaí áitiúla; (b) éifeachtúlacht acmhainní, lena n-áirítear feirmeoireacht bheacht agus chliste, nuálaíocht, digitú agus nuachóiriú innealra agus trealaimh táirgthe; (c) dálaí sábháilteachta ag an obair; (d) fuinneamh in-athnuaite, geilleagar ciorclach agus bithgheilleagar; (e) rochtain i limistéir thuaithe ar ardcháilíocht TFC. Agus na hacmhainní breise dá dtagraítear i mír 2 den Airteagal seo á leithdháileadh, féadfaidh na Ballstáit a chinneadh maolú ón tairseach céatadáin a leagtar amach sa chéad fhomhír den mhír seo a mhéid is gá chun prionsabal an neamh-chúlchéimnithe a leagtar amach in Airteagal 1(2) de Rialachán (AE) 2020/2220 a chomhlíonadh. Mar sin féin, féadfaidh na Ballstáit a chinneadh maolú ó phrionsabal an neamh-chúlchéimnithe sin a mhéid is gá chun an tairseach céatadáin a leagtar amach sa chéad fhomhír den mhír seo a chomhlíonadh. 6. Féadfar suas le 4 % de na hacmhainní breise iomlána dá dtagraítear i mír 2 den Airteagal seo a leithdháileadh do chúnamh teicniúil, ar thionscnamh na mBallstát, do na cláir forbartha tuaithe i gcomhréir le hAirteagal 51(2). Féadfaidh an tairseach céatadáin sin a bheith cothrom le 5 % i gcás na mBallstát sin a bhfuil feidhm ag an gceathrú fomhír d’Airteagal 51(2) maidir leo. 7. Féadfar suas le 0,25 % de na hacmhainní breise iomlána dá dtagraítear i mír 1 den Airteagal seo a leithdháileadh do chúnamh teicniúil i gcomhréir le hAirteagal 51(1). 8. Na gealltanais bhuiséadacha a bhaineann leis na hacmhainní breise dá dtagraítear i míreanna 1 agus 2 den Airteagal seo i ngach clár forbartha tuaithe, déanfar iad ar leithligh ón leithdháileadh dá dtagraítear in Airteagal 58(4). 9. Ní bheidh feidhm ag Airteagail 20, 21 agus 22 de Rialachán (AE) Uimh. 1303/2013 maidir leis na hacmhainní breise dá dtagraítear i míreanna 1 agus 2 den Airteagal seo. (*) Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnamh de chuid an Aontais Eorpaigh chun tacú leis an téarnamh i ndiaidh ghéarchéim COVID-19 (IO L 433, 22.12.2020, lch. 23)." (**) Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).”;"